 NA TITUS OMINDE WATAHINIWA bora wa KCPE kutoka Uasin Gishu wamepongeza mradi wa Magazeti Masomoni wa Nation Media Group Newspapers in Education (NiE) kwa kuchangia kufaulu kwao katika KCPE mwaka huu. Katika shule ya Eldoret Archivers Academy, watahiniwa na mkurugenzi wa shule Willy Mbote walihusisha matokeo yao bora haswa katika lugha ya Kiswahili na Kiingereza kutokana na mazoezi hayo kupitia karatasi za mfano wa KCPE zilizochapishwa na NMG kupitia Taifa Leo na Daily Nation. “Kufaulu kwetu kama shule kumeimarishwa sana na matumizi ya mara kwa mara ya magazeti ya NMG hasa ukurasa wa Elimu Msingi, karatasi za mitihani, miongoni mwa machapisho mengine yanayohusu elimu,” alisema Bw Mbote. Maoni sawa na hayo yalitolewa na Juliet Chepchirchir aliyepata alama 413 shuleni humo. “Ninamshukuru Mungu kwa shule yetu kwa kutuandikisha katika NIE tumekuwa tukitumia Nation Newspapers kwa manufaa tuliyopata kutokana na magazeti yaliyochangia kufaulu kwetu.” Juliet anataka kujiunga na Shule ya Upili ya Wasichana ya Kipsigis na katika siku zijazo angependa kuwa mhasibu. Katika Chuo cha Greenvale huko Eldoret, mwanafunzi bora aliyepata alama 420 anataka kuwa mwanahabari kutokana na ushawishi wa magazeti ya Nation Media Group. Christine Ayako aliyepata alama 420 alisema alichochewa na magazeti aliyosoma ambayo yalimsaidia kufaulu katika lugha na ndio maana ananuia kujiunga na shule ya upili ya Moi Girls mjini Eldoret na kisha baadaye kusomea uandishi wa habari katika Chuo Kikuu ili kuwa sauti kwa wasio na sauti katika jamii. “Nilifaulu kwa sababu ya ushawishi wa waandishi wa habari, hasa magazeti na namshukuru Mungu kwa kila jambo. Ningependa kuwa mwandishi wa habari siku zijazo ili niwasemee wasio na sauti katika jamii,” alisema Christine. Katika shule ya Hill mjini Eldoret ambayo ilikuwa miongoni mwa shule bora za umma, mwalimu mkuu shule hiyo Osborn Ngaira alisema shule yake imepata matokeo bora mwaka huu ikilinganishwa na miaka mingine. Zaidi ya watahiniwa 20 kutoka Shule ya Hill walipata zaidi ya alama 400. Bw Ngaira alisema mradi wa NiE umekuwa kiungo kikubwa cha masomo shuleni humo na ufanisi huo bila shaka ulichangiwa na mradi huo. Sherehe kama hiyo ilifanyika katika Shule ya Little Lambs ambapo zaidi ya watahiniwa 60 walipata zaidi ya alama 400. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  